*****

ΚΑΝΟΝΙΣΜΟΣ (ΕΟΚ) αριθ. 3962/87 ΤΗΣ ΕΠΙΤΡΟΠΗΣ

της 22ας Δεκεμβρίου 1987

που τροποποιεί τον κανονισμό (ΕΟΚ) αριθ. 1146/86 περί θεσπίσεως μέτρων διασφαλίσεως κατά την εισαγωγή γλυκών πατατών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3808/87 (2), και ιδίως το άρθρο 20 παράγραφος 2,

Εκτιμώντας:

ότι ο κανονισμός (ΕΟΚ) αριθ. 2748/75 του Συμβουλίου (3), καθόρισε τους όρους εφαρμογής των μέτρων διασφαλίσεως στον τομέα των σιτηρών·

ότι με τον κανονισμό (ΕΟΚ) αριθ. 1146/86 της 18ης Απριλίου 1986 (4), όπως τροποποιήθηκε τελευταία από τον κανονισμό (ΕΟΚ) αριθ. 2335/87 (5), η Επιτροπή, δυνάμει των μέτρων διασφάλισης, ανέστειλε την χορήγηση πιστοποιητικών εισαγωγής για τις γλυκοπατάτες που προορίζονται για την διατροφή των ζώων· ότι οι όροι που διέπουν την εν λόγω αναστολή απαλύνθηκαν με τον κανονισμό (ΕΟΚ) αριθ. 474/87 της Επιτροπής (6) προκειμένου να μην διακοπούν τα παραδοσιακά ρεύματα των συναλλαγών και να συνεχιστούν οι ετήσιες εισαγωγές 600 000 τόνων γλυκών πατατών προέλευσης Λαϊκής Δημοκρατίας της Κίνας και 5 000 τόνων γλυκών πατατών άλλης προέλευσης· ότι οι ποσότητες αυτές έχουν εξαντληθεί·

ότι εν αναμονή της έγκρισης από το Συμβούλιο του καθεστώτος που εφαρμόζεται κατά την εισαγωγή γλυκών πατατών και άμυλου μανιόκας που προορίζονται για συγκεκριμένες χρήσεις, το οποίο καθιστά δυνατή την εφαρμογή των συμφωνιών που συνήφθησαν πρόσφατα στα πλαίσια της Γενικής Συμφωνίας Δασμών και Εμπορίου ( GATT), και προκειμένου να μην υπάρξει νέα απότομη διακοπή των παραδοσιακών ρευμάτων συναλλαγών με τις χώρες εξαγωγής είναι σκόπιμο να επιτραπεί η εισαγωγή γλυκών πατατών που προορίζονται για την διατροφή των ζώων εντός των ορίων που καθορίστηκαν το 1987 και σύμφωνα με τις λεπτομέρειες εφαρμογής που έχουν οριστεί μέχρι τώρα· ότι οι εν λόγω λεπτομέρειες εφαρμογής είτε συμπληρώνουν είτε παρεκκλίνουν από τις διατάξεις του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών λεπτομερειών εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (7), όπως τροποποιήθηκε τελευταία από τον κανονισμό (ΕΟΚ) αριθ. 2082/87 (8)·

ότι είναι σκόπιμο να προσαρμοστεί η δασμολογική ονομασία των σχετικών προϊόντων προκειμένου να ληφθεί υπόψη η θέση σε εφαρμογή την 1η Ιανουαρίου 1988 της νέας δασμολογικής ονοματολογίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1146/86 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

«Άρθρο 1

1. Η έκδοση πιστοποιητικών εισαγωγής που αναφέρεται στο άρθρο 12 του κανονισμού (ΕΟΚ) αριθ. 2727/75 αναστέλλεται για τις γλυκοπατάτες που υπάγονται στη διάκριση 0714 20 00 της συνδυασμένης ονοματολογίας.

2. Ωστόσο, από την ημερομηνία έναρξης ισχύος του παρόντος κανονισμού, τα πιστοποιητικά εισαγωγής για τα προϊόντα που αναφέρονται στην παράγραφο 1, χορηγούνται:

α) εντός ορίου 600 000 τόνων για τις αιτήσεις που αναφέρουν προέλευση Λαϊκής Δημοκρατίας της Κίνας·

β) εντός ορίου 5 000 τόνων για τις αιτήσεις που αναφέρουν διαφορετική προέλευση από εκείνη που αναφέρεται στο στοιχείο α).

Κατά παρέκκλιση από το άρθρο 1 του κανονισμού (ΕΟΚ) αριθ. 593/86 της Επιτροπής (1), οι αιτήσεις πιστοποιητικών κατατίθενται σε κάθε κράτος μέλος και τα πιστοποιητικά που εκδίδονται ισχύουν και στα δώδεκα κράτη μέλη.

Οι διατάξεις του άρθρου 5 παράγραφος 1 τρίτη περίπτωση και του άρθρου 8 παράγραφοι 4 και 5 του κανονισμού (ΕΟΚ) αριθ. 3183/80 της Επιτροπής (2), δεν εφαρμόζονται.

Η αίτηση πιστοποιητικού και το πιστοποιητικό περιλαμβάνουν στον χώρο 14, την ένδειξη της χώρας καταγωγής. Η εισαγωγή πρέπει να γίνει υποχρεωτικά από την χώρα που αναφέρεται στο πιστοποιητικό.

Για την εισαγωγή προϊόντων που προέρχονται από την Λαϊκή Δημοκρατία της Κίνας, η αίτηση πιστοποιητικού γίνεται αποδεκτή μόνον εάν συνοδεύεται από το πρωτότυπο ενός εγγράφου εξαγωγής που εκδίδεται από την κυβέρνηση της Λαϊκής Δημοκρατίας της Κίνας ή με τη δική της ευθύνη όπως ορίζεται στο παράρτημα.

Το εν λόγω έγγραφο εξαγωγής είναι χρώματος γαλάζιου.

3. Κατά παρέκκλιση από το άρθρο 12 του κανονισμού (ΕΟΚ) αριθ. 2042/75 της Επιτροπής (3), το ποσό της εγγύησης της σχετικής με τα πιστοποιητικά εισαγωγής για τις αιτήσεις που αναφέρονται στην παράγραφο 2 στοιχείο β) καθορίζεται σε 20 ECU ανά τόνο.

4. Για την εφαρμογή της παραγράφου 2, οι αρμόδιες αρχές διαβιβάζουν καθημερινά στην Επιτροπή με τέλεξ τις ακόλουθες ενδείξεις για αιτήσεις πιστοποιητικών οι οποίες αφορούν:

- το όνομα του αιτούντος,

- τις ζητούμενες ποσότητες,

- την καταγωγή των προϊόντων,

- σε περίπτωση εισαγωγής από την Λαϊκή Δημοκρατία της Κίνας, τον αριθμό του εγγράφου εξαγωγής και το όνομα του πλοίου.

Τα πιστοποιητικά εισαγωγής εκδίδονται την πέμπτη εργάσιμη ημέρα μετά την ημερομηνία υποβολής της αίτησης, εφόσον δεν έχουν ληφθεί ειδικά μέτρα κατά την διάρκεια της εν λόγω προθεσμίας. Όταν οι ζητούμενες ποσότητες δεν είναι διαθέσιμες, τα πιστοποιητικά εκδίδονται για τις ποσότητες που αναφέρονται με τέλεξ από την Επιτροπή.

(1) ΕΕ αριθ. L 58 της 1. 3. 1986, σ. 6.

(2) ΕΕ αριθ. L 338 της 13. 12. 1980, σ. 1.

(3) ΕΕ αριθ. L 213 της 11. 8. 1975, σ. 5.»

2. Στο άρθρο 1α, η παράγραφος 1 αντικαθίσταται από το ακόλουθο κείμενο:

«1. Οι διατάξεις του άρθρου 1 δεν εφαρμόζονται στις γλυκοπατάτες που υπάγονται στην διάκριση 0714 20 00 της συνδυασμένης ονοματολογίας, οι οποίες προορίζονται για άμεση ανθρώπινη κατανάλωση και οι οποίες κατά την τήρηση των τελωνειακών διατυπώσεων για την θέση σε κατανάλωση:

- είναι συσκευασμένες σε παρτίδες μικρότερες από ή ίσες με 20 χιλιόγραμμα,

- η τιμή τους "ελεύθερο στα σύνορα" είναι τουλάχιστον 85 ECU ανά εκατόκιλο.»

Άρθρο 2

Ο κανονισμός (ΕΟΚ) αριθ. 474/87 καταργείται.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11.1975, σ. 1.

(2) ΕΕ αριθ. L 357 της 19. 12. 1987, σ. 12.

(3) ΕΕ αριθ. L 281 της 1. 11. 1975, σ. 85.

(4) ΕΕ αριθ. L 103 της 19. 4. 1986, σ. 58.

(5) ΕΕ αριθ. L 210 της 1. 8. 1987, σ. 65.

(6) ΕΕ αριθ. L 48 της 17. 2. 1987, σ. 15.

(7) ΕΕ αριθ. L 338 της 13. 12. 1980, σ. 1.

(8) ΕΕ αριθ. L 195 της 16. 7. 1987, σ. 11.